ዛሬ ከቀኑ 10፡00 ጀምሮ ኢትዮጵያውያን ለሶስት ደቂቃ ደስታቸውን ያበስራሉ
አዲስ አበባ፡- ዛሬ ከቀኑ 10 ሰዓት ጀምሮ በሀገር ውስጥና በውጭ የሚኖሩ ኢትዮጵያውያንና ትውልደ ኢትዮጵያውያን እንዲሁም የኢትዮጵያ ወዳጆች ታላቁ የኢትዮጵያ ህዳሴ ግድብ የደረሰበትን ደረጃ አስመልክቶ በያሉበት ሆነው ለሶስት ደቂቃ ደስታቸውን የሚያበስሩ መሆኑ ተገለጸ። የሁነቱ አዘጋጆች “ድምጻችን ለግድባችን” በሚል መሪ ቃል የታላቁ የኢትዮጵያ ህዳሴ ግድብ ህዝባዊ ተሳትፎ አስተባባሪ ብሄራዊ ምክር ቤት ጽህፈት ቤት እና ሊፍት ኢትዮጵያ የተሰኘ ግብረ ሰናይ ድርጅት በጋራ በሰጡት መግለጫ እንዳሉት ይህ ዓለም አቀፍ ሁነት ኢትዮጵያውያን ግድቡ አሁን የደረሰበት ደረጃ በመድረሱ የተሰማቸውን ደስታ እንዲገልጹ የተዘጋጀ ነው። የሊፍት ኢትዮጵያ መስራችና የቦርድ አባል አቶ አብርሃም ስዩም እንደተናገሩት፤ የግድቡ የመጀመሪያ ዙሪያ የውሃ ሙሌት መጠናቀቅ እንደ ቀላል ነገር መታየት የለበትም። የዓለም ዐይንና ጆሮ የሚከታተለው እጅግ ትልቅ ስኬት ነው። የኢትዮጵያ ህዝብ በከፈለው መስዋዕትነት እና በመሪዎች ቆራጥ አመራር እዚህ መድረሱ እጅግ የሚያስደስት ነው። ህዝቡ ከጫፍ እስከ ጫፍ ደስታውን የሚገልጽበት መንገድ እየፈለገ ኮሮናን በመፍራት ሊያደርገው ስላልቻለ የህዝቡን ፍላጎት ለማሳካት ከጽህፈት ቤቱ ጋር በመሆን ሁነቱ መዘጋጀቱን ያብራሩት አቶ አብርሃም፤ በቤታቸው ያሉ ሰዎች በራፍ ላይ በመቆም፣ መኪና የሚነዱ ሰዎች መኪናቸውን ጥግ አስይዘው በማቆም፣ መንገድ ላይ የሚሄዱ ሰዎች ባሉበት ቆመው፣ ለሶስት ደቂቃ ደስታቸውን እንዲገልጹ ታስቦ መዘጋጀቱን አብራርተዋል። ለኮሮና ወረርሽኝ በማያጋልጥ መልኩ ኢትዮጵያውያን በያሉበት ድምጻችን ለግድባችን በማለት፣ እጃቸውንና የኢትዮጵያን ሰንደቅ በማውለብለብ እንዲሁም በብሄር ብሄረሰቦች አልባሳት ተውበውና አምረው ደስታቸውን መግለጽ እንደሚችሉ ጠቁመዋል። እስከ ግድቡ ፍጻሜ ድረስ ኢትዮጵያውያን የሚያደርጉት ድጋፍ ተጠናክሮ እንደሚቀጥልና ኢትዮጵያ የምትከተለውን የልማት አቅጣጫ ማህበረሰቡ የሚደግፈው መሆኑን ለዓለም ማህበረሰብ መልዕክት የሚተላለፍበት ነው። የታላቁ የኢትዮጵያ ህዳሴ ግድብ ህዝባዊ ተሳትፎ አስተባባሪ ብሄራዊ ምክር ቤት ጽህፈት ቤት የሚዲያና ኮሙዩኒኬሽን ዳይሬክተር አቶ ሀይሉ አብርሃም እንደተናገሩት፤ የመጀመሪያ የውሃ ሙሌት መጠናቀቁ ለኢትዮጵያውያን ትልቅ ስኬት ነው። የውሃ ሙሌቱ ለኢትዮጵያውያን ብቻ ሳይሆን በሚዲያዎች በተሰራጨው የሀሰት መረጃ ምክንያት ስጋት ውስጥ ወድቀው ለነበሩ የታችኞቹ ተፋሰስ ሀገራት ህዝቦችም ትልቅ ብስራት ነው። ግድቡ ጉዳት እንደማያደርስባቸው በተጨባጭ ያረጋገጡበት ነው ። በዚህም መላው ኢትዮጵያውያንና የኢትዮጵያ ወዳጆች ደስ ብሏቸዋል። ኢትዮጵያውያን ዛሬ ድምጻቸውን የሚያሰሙት ግድቡን እየተገነበ ያለው ማንንም ለመጉዳት ሳይሆን ለፍትሃዊ ተጠቃሚነትና ከድህነት ለመውጣት መሆኑን ዓለም እንዲያውቅ ነው ያሉት አቶ ሀይሉ፤ ከዚያ በተጨማሪ ኢትዮጵያውያን ግድቡን እንደጀመሩት እንዲጨርሱት መልዕክት ለማስተላላፍ ያለመ ነው። በተለይም ዲያስፖራው ካለው አቅም አንጻር የሚጠበቅበትን ስላልተወጣ ለማነቃቃት ጭምር መሆኑን ገልጸዋል። እንደ አቶ ሀይሉ ማብራሪያ፤ ኢትዮጵያ ግድብ የምትገነባው በታችኛው ተፋሰስ ሀገራት ላይ ጉዳት በማያደርስ መልኩ በፍትሃዊነት ለመጠቀም እንደሆነ የውሃ ሙሌቱ ያረጋገጠ ነው። የውሃ ሙሌቱ ዓለም የኢትዮጵያን ፍላጎት እንዲረዳ እድል የፈጠረ ነው። ይህም ለኢትዮጵያ ትልቅ ድል ነው። የውሃ ሙሌት ቀጣይ ድርድር በመተማመን ላይ የተመሰረተ እንዲሆን ከፍተኛ አስተዋጽኦ ያበረክታል። ከቀኑ 7 ሰዓት ጀምሮ ከፍተኛ የመንግስት ባለስልጣናትና የህዳሴ ግድብ ምክር ቤት አባላት በተገኙበት ከሸራተን አዲስ በቀጥታ ስርጭት የሚተላለፍ መርሃ ግብር እንደሚኖርም ተጠቁሟል። አዲስ ዘመን ሐምሌ 26/2012  መላኩ ኤሮሴ